སྒྲུང་བཤད་པའི་རྣམ་པ་བརྒྱུད་ནས་བྱིས་པ་དག་གིས་མི་གཞན་དང་ཁ་བརྡ་བྱེད་པ་དང་རང་ལུས་ཀྱི་ཞན་ཆ་ཇེ་ལེགས་སུ་བསྒྱུར་ཐུབ་ཀྱི་ཡོད་པས་དེ་ལ་དོན་སྙིང་ཆེན་པོ་ཡོད་པ་ཡིན།དཔེར་ན་ལོ་བཞི་ལྔ་ལ་སླེབས་པའི་བྱིས་པ་དག་གིས་རྫུན་སྨྲ་མགོ་རྩོམ་པ་ཡིན་ཏེ་བྱིས་པ་ལ་ལས་ཁྱིམ་གྱི་དངུལ་དང་ལ་ལས་ཨ་མའི་དངུལ་ཁུག་ནང་གི་དངུལ་བརྐུས་ཏེ་དངོས་པོ་དེ་རང་དགར་ཁྱེར་ཉན་མི་ཉན་ཧ་ལམ་མི་ཤེས་པ་དང་།བྱིས་པ་ལ་ལས་ཚོང་རྭ་ཆེན་མོ་དག་ཏུ་རང་དགར་དངོས་པོ་ཞིག་བླངས་ནས་ཁྱེར་ཏེ་དངོས་པོ་དེ་གཞན་གྱི་ཡིན་པའི་ཚུལ་ལ་འདང་མི་རྒྱག་པས།སྐབས་འདིར་ཁྱིམ་བདག་ཚོས་བྱིས་པ་དག་ལ་ཁྱེད་ཀྱིས་གཞན་གྱི་དངོས་པོ་བརྐུས་པའི་རྒྱུ་མཚན་ཅི་ཡིན་སོགས་ཁ་རི་ཁ་ཐུག་གིས་དྲག་པོ་བྱས་ན་བྱིས་པའི་སེམས་ལ་གནོད་ནས་རང་ལ་ཡིད་ཆེས་མེད་པ་སོགས་ཕན་པ་མེད་པའི་འབྲས་བུ་འབྱུང་བའི་ཕྱིར།སྣང་ཚུལ་འདི་འདྲ་མ་བྱུང་བའི་སྔོན་ལ་ཁྱིམ་བདག་ཚོས་བྱིས་པ་རྣམས་ལ་འདི་དང་འབྲེལ་བ་ཡོད་པའི་གཏམ་རྒྱུད།དཔེར་ན་བྱིས་པའི་གནད་དོན་དེ་དོམ་ཆུང་ལ་སོགས་པའི་སྟེང་དུ་སྦྱར་ནས་སྨྲས་ན་བྱིས་པ་དག་གིས་ཀྱང་དོན་གོ་སླ་བའི་སྟེང་ནར་སོན་པའི་དུས་ཀྱི་ལུས་ཀྱི་ཞན་ཆ་དང་བྱ་སྤྱོད་སོགས་ཀྱི་ཆ་ལ་ལེགས་ལམ་དུ་འགྲོ་བའི་དགེ་མཚན་ཆེན་པོ་ཡོད་པ་ཡིན།སྒྲུང་གིས་བྱིས་པ་དག་གི་དྲན་པ་ཇེ་གསལ་དུ་གཏོང་ཐུབ་པ་དཔེར་ན་བྱིས་པ་ལ་ལས་ཁྱིམ་བདག་ལ་ཡང་ནས་ཡང་དུ་གཏམ་རྒྱུད་གཅིག་ཁོ་ན་ཤོད་དུ་འཇུག་ལ་དེ་ནི་ཁོའི་སེམས་ཀྱི་དགོས་པ་ཡིན་པ་རེད།བྱིས་པ་དེ་དག་གིས་གཏམ་རྒྱུད་ཀྱི་མཇུག་ཇི་ལྟ་བུ་ཞིག་ཡིན་པ་ཤེས་པས་གལ་སྲིད་ཁྱིམ་བདག་གིས་གཏམ་རྒྱུད་ཤོད་སྐབས་བྱུང་རིམ་ཞིག་དང་ཚིག་གང་རུང་ཞིག་བཤད་ནོར་བྱུང་བ་ཡིན་ན།བྱིས་པ་དག་གིས་ལམ་སེང་ནོར་བ་དེ་དག་ཡོ་བསྲང་བྱས་འགྲོ་བས།ཁྱིམ་བདག་དག་གིས་སྒྲུང་གཅིག་ཡང་ནས་ཡང་དུ་བཤད་པ་དེས་ཁོ་ཚོའི་དྲན་པ་སྔར་བས་ཇེ་གསལ་དུ་གཏོང་ཐུབ་པ་དང་།ཁྱད་པར་དུ་བུ་མོ་ཆུང་ཆུང་ཚོས་སྒྲུང་གང་རུང་ཞིག་སེམས་ལ་དྲོད་ཁོལ་སྩོལ་བའི་བསྟི་གནས་ཤིག་ཏུ་ངོས་བཟུང་ནས་ཁྱིམ་བདག་དག་ལ་སྒྲུང་ཞིག་ཡང་ནས་ཡང་དུ་ཤོད་དུ་འཇུག་པ་ཡིན།